**Izv. prof. dr. sc. Igor Vuletić**

Ž I V O T O P I S

Rođen je u Osijeku 4. studenog 1982., gdje je završio osnovnu i srednju školu. Diplomirao je na Pravnom fakultetu u Osijeku 16. ožujka 2006. Tijekom studija nagrađivan je dekanovom i rektorovom nagradom te je obavljao dužnost suca-porotnika na kaznenom odjelu Općinskog suda u Osijeku. Doktorirao je na Pravnom fakultetu u Zagrebu 19. prosinca 2011. godine.

Od 2006. godine je zaposlen na Pravnom fakultetu u Osijeku. Od 2014. do 2017. je bio prodekan za nastavu i studente. U znanstveno-nastavno zvanje izvanrednog profesora izabran je 21. lipnja 2018. Trenutno predaje predmete Kazneno pravo, Međunarodno kazneno pravo te Medicinsko pravo na Integriranom preddiplomskom i diplomskom studiju prava.

U više se navrata usavršavao u inozemstvu. Osobito se ističu boravci na sljedećim institucijama: International Institute of Higher Studies in Criminal Sciences, Siracusa, Italija (2010.); Max Planck Institute for Comparative and International Criminal Law, Freiburg, Njemačka (2011.); Institute of Criminology, Cambridge, V. Britanija (2013); Pravni fakultet Sveučilišta Complutense, Madrid, Španjolska (2015.); Beazley Instite of Health Law, Loyola University, Chicago, SAD (2019.).

Stalni je gostujući predavač na Normal University of Anhui (Wuhu, Kina), izabran za razdoblje od 2019. – 2024., na kolegiju „Uvod u europsko kazneno pravo“. Od 2014. godine je istraživač, a od 2016. godine prodekan na Istraživačkom centru za europska kaznena prava, ustrojenom pri Shanghai Academy of Social Sciences (Shanghai, Kina). Više puta je održavao pozvana predavanja u zemlji i inozemstvu (Kina, SAD, Južna Koreja, Indija, Litva, Mađarska, V. Britanija).

Bio je član ekspertne radne skupine za izradu priručnika sa smjernicama za prevenciju zlostavljanja žena i djece u organizaciji United Nations Office on Drugs and Crime (Beč, 2018.). U više je navrata predavao na radionicama i okruglim stolovima za praktičare u Hrvatskoj i inozemstvu.

Autor je ili suautor više od 40 znanstvenih i stručnih članaka te jedne znanstvene knjige Dobitnik je nagrade za znanstvenu izvrsnost koju dodjeljuje Pravni fakultet Osijek (2018.).

Aktivno govori engleski jezik, služi se njemačkim jezikom.